Soomlased dikteerisid avageimi, kuni seisuni 19:17. Siis jättis nende mehhiklasest diagonaalründaja Jose Luis Martell võtmata palli, mis tema hinnangul  auti kukkus. Joonekohtunik näitaski auti, peakohtuniku arvates kukkus pall sisse. Martell ja soomlased hullusid: treener Jussi Heino ja kõik varumehed sööstsid platsile pukikohtunikult vihaselt õigust nõudma. Tollel ei jäänud muud üle, kui kostitada Heinot kollase kaardiga, mis tähendas lisapunkti Selverile. Viik 19:19. Tampere suutis veel punkti ja kahegagi ette rebida, ent eksis geimi lõpus korduvalt pallingul ja lõpuks võitis Selver 26:24. Ülejäänud kaks geimi tulid juba kindlalt.